Í visjónini fyri Tórshavnar Kommunu er m. a. ásett, at høvuðsstaðurin skal vera virkin við nýggjum og mennandi útbúgvingartilboðum, og at høvuðsstaðurin er effektivur og framtakshugaður við skjótari og góðari tænastu til borgarar og vinnu. Við støði m. a. í hesi visjón er innan mentamálaøkið/trivnaðarfyrisitingina sett út í kortið, at royna leistin við at gera sonevndar mál- og avriksavtalur við stovnar innan mentamálaøkið hjá Tórshavnar kommunu. Hetta verður gjørt við tí fyri eyga at seta mál og leggja ætlanir fyri virksemið, at tryggja rationellan rakstur, eins og støðugt at fremja og eftirmeta arbeiðsgongdir, umframt at skapa eitt kveikjandi og mennandi arbeiðsumhvørvi. Alt hetta við tí meginendamáli at veita góðar tænastur og tilboð til borgararnar.